Bɔ́n bə́ Ísraɛ̂l bə́ ngábɔ é dzam á nə̄ ábē á mís mə́ Ńtondôbə; ńdɔ Ǹtondôbə a ngávə́ bɔ̄ á mɔ́ mə́ Madiân mim̀bú zamgbál. 2Ńdɔ̄ wɔ́ Madiân ó ngádid Ísraɛ̂l á yób. Ḿból yə̄ nâ bə́ túb Madiân, ńdɔ̄ bɔ́n bə́ Ísraɛ̂l bə́ ngábəlan ai mim̀bugulǔ yā miǹkǒl, ai mim̀bɔ́g mə́kɔ́g ai məsɔbɔ́. 3É vóm ósə Israɛlít bə́ ngábɛ mvɔŋ, Madianít ai Amalekít ai bǒd yā ńtólē dzób bə́ ngazu bɔ́ sa. 4Bə́ sɔ̄ lōŋ mvóg babi ai bɔ́, bə́ ngandáman bidí yā ńnam a kələ kwí á ngɔ́dɔ́ yā Gaza, təge líg Ísraɛ̂l dzóm yā dí tɔ ǹtómbá, tɔ nyag, tɔ ózəle. 5Amú bə́ kadəgə bɛ́d ai biyə́m byábá ai bibə̌m byábá, bə́ zaag á tūūŋ anə́ bitandag; bɔ́ bə́bēn ai bəkámɛl bábá təge ai táŋ; bə́ mān tsaman ai ǹnam ósə̄ nə́ bə́ ndámān wá. 6Ńdɔ Madiân a ngálə́dē Ísraɛ̂l tutulí; ńdɔ̄ bɔ́n bə́ Ísraɛ̂l bə́ ngáyón Ńtondôbə á mís. 7Éyɔŋ bɔ́n bə́ Ísraɛ̂l bə́ ngáyón á mís mə́ Ńtondôbə ású Madianít, 8ńdɔ Ǹtondôbə a ngálóm bɔ́n bə́ Ísraɛ̂l profɛ́d; nyé ai bɔ́ nâ: “Ǹtondôbə, Zambá Ísraɛ̂l, a kɔ́bɔ nâ mǎ mə̄ ngávaa mínā á Égîptɛn, mə vǎ mínā á ndá etíbílí; 9ńdɔ mə ngákode mínā á mɔ́ mə́ Égîptɛn, á mɔ́ mə́ ébá bə́sə̄ bə́ tíbili mína, mə mǎn mínā bɔ̄ tsídan ósū, mə və́ə́ mínā sí dzaba. 10Ńdɔ mə ngádzó ai mínā nâ: mə nə Ǹtondôbə Zambá wāān; myǎyǐ kig mbádā bəzambá bə́ Ámorít yā mī tɔ̄á á sí dzābá.” Á kə̄ kwí, ńdɔ myǎ ndzí kig vógolo kíŋ dzáma.”